**Jørn Eggum, leder Fellesforbundet**

**1.mai 2017 – Sarpsborg**

Gode venner – kamerater!

Jeg ble glad for invitasjonen til Østfold på arbeidernes internasjonale kampdag. Gratulerer med dagen.

Østfold er et fylke med rike tradisjoner. Ikke nettopp landets største fylke geografisk. Men sterkt på så mange andre måter.

Industrien står sterkt her.

Med mye industri har dere også vært med på mye omstilling. Fra industri som ikke lenger har hatt livets rett, til ny industri. Men også omstilling fra industri til tjenesteproduksjon.

Og dere er et fylke som har vært preget og i stor grad er preget av arbeiderbevegelsen. En stolt historie.

Jeg blir ikke så lite sinna, når vi i arbeiderbevegelsen blir beskylt av høyrekreftene for ikke å ville omstilling. Ja, at vi er en bremse for omstilling. Det er historieforfalskning. Det kommer fra mennesker som ikke kan eller ikke vil forstå arbeiderbevegelsen.

For er det noe vi har forstått gjennom hele vår historie, så er det nettopp følgende: Vi er nødt til å skape for å dele. Vi er nødt til å ha næringsliv med vilkår som gjør at næringslivet tjener penger – som får solgt produktene sine. Derfor skal Norge ligge i front for å ha gode vilkår å produsere under. Vi skal aldri godta den myten som høyrekreftene prøver å framstille, nemlig at det er høyrepolitikk som legger grunnlaget for verdiskaping, og at vi i arbeiderbevegelsen og venstresiden bare er opptatt av å få goder og å stikke kjepper i hjulene på de som vil investere i industri og næringsvirksomhet.

Dette er et vrengebilde av historien! Det er et vrengebilde av situasjonen i dag!

Vi er mer enn noen opptatt av å utvikle og ta i bruk ny teknologi.

Vi er opptatt av yrkesopplæring og utdanning.

Vi er opptatt av gode kommunikasjoner.

Vi er opptatt av gode relasjoner til andre land for å få solgt varene våre.

Vi er ikke umoderne. Det er vi som er moderne!

Men gode venner! Det er minst én viktig ting som skiller oss fra høyresiden. Vi er opptatt av at de verdiene som skapes fordeles rettferdig. Målet for all produksjon er nemlig ikke profitt, men velferd for menneskene som bor her! Samfunn med små forskjeller, er de beste samfunn å bo i. Og det er de beste samfunn å produsere i. I slike samfunn utnytter vi hele folkets skapertrang. Ikke bare den delen av folket som er født med sølvskje i munnen.

Også Høyre snakker om verdien av små forskjeller. Men flott tale hjelper lite når den politikken de utøver går i stikk motsatt retning.

De 50 rikeste personene her i landet har fått til sammen 1 milliarder kroner i skattelettelse i løpet av de snart 4 årene de har styrt.

De 16hundre rikeste har hver i løpet av fire år fått over 2 millioner kroner i skattelettelse. Seksten hundre kroner hver eneste dag, søndag som mandag! De har fått redusert skatten sin med mer enn det vanlige arbeidsfolk har i brutto inntekt. Vanlige folk har fått et par kroner dagen, som langt på vei er spist opp av økte avgifter og bompenger som dagens regjering har innført.

Så har dagens regjering fått gjennomført ting som har rammet mange folk i dette landet.

* Mange av de ledige har fått redusert dagpengene sine ved at ferietillegget er fjernet.
* Eldre arbeidstakere med mange år bak seg i jobb har fått skattlagt sluttvederlaget som de får når de ufrivillig må slutte i arbeid,.
* Lønnsgarantifondet gir mindre dekning enn før, for de som blir rammet av konkurs
* Uføre med barn har fått mindre i trygd.
* Og de ville frata arbeidstakere med lave inntekter sykepengene.

Det siste fikk de heldigvis ikke vedtatt.

Godt folk!

Dette er fordelingspolitikk.

Men det er en helt feil fordelingspolitikk!

Erna og Siv fører en omvendt Robin Hood-politikk. De gir til de rike og tar fra mange av de med de laveste inntektene.

Dette må vi få slutt på.

Da må vi ha regjeringsskifte til høsten!

Gode venner! Arbeiderbevegelsen har alltid vært en framoverlent bevegelse. Det nye Norge vil ikke være likt det gamle Norge. Men det nye Norge skal bygges på verdiene om likhet, solidaritet og rettferdighet. Om demokrati – om at alle mennesker har samme verd. Disse ideene må ikke få gå ut på dato. Ja, de kan ikke gå ut på dato, for gode samfunn kan bare bygges på slike verdier.

Arbeid er også en verdi. Det å ikke ha et arbeid å gå til, føles som at man er mindre verdt. Arbeidsfellesskapet, det å få gjort noe meningsfullt sammen med andre, noe som skaper verdier, er viktig for menneskene. Et liv er sjølsagt verdifullt også om en ikke har et arbeid å gå til. Men vi mennesker er skapt for å virke, for å skape ting. Og jo flere som er med å skape, jo rikere blir også samfunnet.

Derfor er arbeid til alle så uhyre viktig. Både som en verdi, men også som et middel til å skape gode samfunn.

Arbeidsledigheten ser nå ut for å være på retur. Det skal vi alle være glade for. Og mest betyr det for de som har stått uten arbeid.

Samtidig må vi ikke la oss blende over lavere ledighetstall. For de forteller ikke alt. De forteller ikke hele sannheten. Andelen folk i yrkesaktiv alder går også ned. Noe av det skyldes at flere er under utdanning. Men den helt vesentlige forklaringen er at det skapes nesten ikke flere jobber i landet vårt.

Det kan myndighetene gjøre noe med. Dessverre gjør de altfor lite. De kunne ha brukt mer av de pengene de bruker eller gir i skattelettelser på arbeid i kommunene. Vi kan alle peke på uløste oppgaver der som kan gi arbeidsplasser. Men først og fremst må det skapes flere arbeidsplasser i det private. Varige og gode arbeidsplasser, som finansierer vår felles velferd.

Det er for eksempel ikke noe naturbestemt at det skal bil færre industriarbeidsplasser. Det er riktig at ny teknologi og mer avanserte produksjonsmetoder gjør at vi kan produsere mer ved hjelp av færre mennesker.

Jeg vil trekke fram treforedling som et eksempel. Her i fylket har dere med et par gledelige unntak, ikke minst her i Sarpsborg, bare opplevd nedbygging av denne industrien. Men slik trenger det slett ikke bli i framtiden.

Vi har store skogressurser i Norge. Å utnytte skogen, på en helt annen måte enn vi har gjort til i dag, bør etter vårt syn være et viktig satsingsområde i industri- og næringspolitikken.

Som dere vet kan trefiber erstatte en rekke oljebaserte produkter og har mange bruksmåter. I et klimaperspektiv gir dette en mulighet for varig verdiskaping, da skogen som ressurs på mange måter kan karakteriseres som ”Olje på land”.

Deler av treforedlingsindustrien i Norge har gjennom bevisst satsing på utvikling av nye nisjeprodukter og produksjonsprosesser klart å omstille seg.

Det er ingen tvil om at fyrtårnet i norsk treforedlingsindustri er nettopp her i i Sarpsborg. Det er Borregaard som i løpet av de siste tiårene har utviklet celluloseproduksjonen ved foredling av tømmerstokken til finkjemiske produkter til betalingsdyktige markeder over hele verden.

Borregaard er en dokumentasjon på noen av de framtidsrettede muligheter som finnes.

Borregaards historie går helt tilbake til 1600-tallet, men moderne industriproduksjon kom i gang for noe over hundre år siden. En av grunnene til at Borregaard har lykkes er at de har vært i kontinuerlig omstilling og at de har hatt eiere som har satset på forskning og utvikling. Men hvem er det som eier Sarpsborg største og viktigste industribedrift i dag? Hvem eier fyrtårnet i norsk treforedling?

Jo, det er det en rekke ansiktsløse fond som gjør. De har kun en hensikt med sitt eierskap og det er mest mulig avkastning på kortest mulig tid. Det er i og for seg ikke noe galt med det. Næringslivet trenger slike eiere også, men ikke bare slike eiere.

Fellesforbundet har foreslått en modell for eierskap som skal sikre at hovedkontoret i strategiske bedrifter forblir i Norge. Borregaard er en slik strategisk bedrift. Modellen går ut på å gjøre staten til en mer strategisk eier enn staten er i dag. Statlig eierskap er ikke noe gammeldags. Land som vil utvikle sitt næringsliv gjør det på ulike måter. Vi må gjøre det på en måte som er et gode for Norge og for Sarpsborg.

Et skapende arbeids- og næringsliv skal være et godt arbeidsliv. De aller fleste i Norge opplever det. De fleste av oss kan dra på jobb i forvissning om å få en god dag på jobben. En dag som har styrket helsen, ikke svekket den. En dag hvor vi følger vi har vært med å skape noe viktig – sammen med og for andre mennesker.

Dessverre har ikke alle det slik. Og på noen områder går det dessverre den gale veien. Sosial dumping og arbeidslivskriminalitet har kommet som en kreftsvulst inn i arbeidslivet. Den bryter ned det gode arbeidslivet. Det skaper usikre mennesker. Det skaper jobber som folk ikke kan leve av.

Jeg besøker i dag Sarpsborg og Moss. To flotte byer i Østfold. Men på noen områder forskjellige byer. En forskjell er at Sarpsborg er Arbeiderparti-styrt, mens Moss er borgerlig styrt.

Det gjør også at politikken blir forskjellig. Sarpsborg er en foregangskommune for tiltak for et seriøst arbeidsliv og mot sosial dumping. Kommunen har vedtatt og gjennomfører kraftfulle tiltak for å sikre at kommunale anbud og innkjøp skjer gjennom selskaper og bedrifter som driver seriøst. Som har lærlinger, som har faste ansatte, som betaler sin skatt, som lønner folk i samsvar med tariff og allmenngjøring. Som passer på at innkjøp og anbud har en samfunnsnytte.

På samme måten som det er forskjell mellom de som styrer i Sarpsborg og Moss, er det også forskjeller i den nasjonale politikken. Hvilket arbeidsliv vi vil ha, og ikke minst hva som skal til for å skape og utvikle det gode arbeidslivet.

Arbeiderpartiet, ja alle de rødgrønne partiene, vil gå til valg på en offensiv arbeidslivspolitikk. Valget til høsten vil på en avgjørende måte bestemme hvordan norsk arbeidsliv skal utvikle seg.

Med en arbeiderpartiledet regjering,

* vil det bli slutt på midlertidige ansettelser som en allmenn ordning,
* det vil bli slutt på at folk kan ansettes fast, men ikke ha noe sikkerhet for arbeid og inntekt,
* det vil bli slutt på det som kalles null-kontrakter
* det organiserte arbeidslivet vil bli styrket gjennom at bedrifter dekket av landsomfattende tariffavtaler vil få særskilte fullmakter til f.eks. å regulere innleie, som andre bedrifter ikke vil få,
* fradraget for fagforeningskontingenten vil bli doblet. Et organisert arbeidsliv forutsetter både organiserte arbeidstakere og bedrifter. Hvis man mener det er et gode, må samfunnet må også være med å legge til rette for det.

Gode venner!

Vi lever i en urolig tid. Mange mennesker er utrygge over hva framtiden vil bringe.

22. juli 2011 endret det norske samfunnet. Ugjerningsmannen angrep kjernen i demokratiet. Retten til å delta i demokratiet. Retten til å engasjere seg. Retten til å ytre seg. Arbeiderbevegelsens grunnleggende ideer skulle slettes. Derfor ble ungdommen vår skyteskiver, og så tragisk meiet ned på Utøya.

22. juli 2011 kom terroren til Norge. Også siden er det mange rundt om i verden som har blitt rammet av terror. Uskyldige mennesker blir meiet ned. Hensikten er å gjøre folk utrygge.

Vi må ha en mer effektiv overvåkning og et sterkt politi for å stoppe dette. Men først og fremst må vi ta i bruk det mektigste våpenet. Nemlig folkelig deltakelse. Ta demokratiet i bruk. Stå opp for verdiene om rettferdighet og alle menneskers rett til å leve gode liv, uavhengig av etnisitet og religiøs bakgrunn.

Vi lever i en tid med stor usikkerhet. Mange er urolige for utviklingen i vår del av verden. Krig og konflikt preger landene i Europas nabolag. Folk flytter på seg. I 2015 kom det 1.2 millioner mennesker til Europa.

Vi ser en sterk allianse av høyrepartier og høyrepopulister både midt blant oss og i land rundt oss. Grupperinger som spiller på frykt og splittelse i møte med økende migrasjon.

I mange nærstående land ser vi at fagbevegelsens rolle svekkes, og stadig flere arbeidsfolk står alene – med lua i hånden. Ulikhetene øker i verden rundt oss. Ungdom opplever å ha dårligere framtidsutsikter enn deres foreldre hadde. Tilliten til at politikken kan skape gode rammer for folks liv synker.

Gode venner!

Slike utviklingstrekk er ikke Norge skjermet overfor. Vi ser dem. Vi skal føre en streng, rettferdig og human flyktningpolitikk. Vi kan ikke ta imot alle som ønsker seg hit. Men vi skal ta imot dem som trenger beskyttelse. Vi må ta særlig ta hensyn til barn på flukt. De skal ikke måtte isoleres på asyl fram til de fyller 18 år og så sendes ut igjen.

Vi kan gjøre mye mer for å sikre at de som kommer hit, og som ikke kan få en rask avgjørelse, skal få den hjelp, den kjærlighet, den tryggheten, den utdannelse, de fritidsmuligheter som vi mener våre egne barn skal ha. Dersom det skulle vise seg at de ikke har noen videre rett til beskyttelse når de har fylt 18 år, er det det beste for alle parter at de har fått en god oppvekst som gjør dem best mulig skikket til å møte voksenlivet enten det blir i Norge eller et annet land.

Kjære venner, Jeg er så glad for at Arbeiderpartiets landsmøte gikk inn for dette. Dette er ikke å endre norsk innvandringspolitikk. Det er ikke en politikk basert på å bli båret på gullstol inn i det flotte landet vårt! Nei, kjære venner, dette er å praktisere menneskeverdet vårt basert på våre beste historiske tradisjoner og idealer!

Vi er stolte over vår samfunnsmodell – Den norske modellen. Men å ikke ta godt vare på barn som må flykte hit, kan vi ikke være stolte over.

Vi er gode på integrering i Norge, når vi sammenlikner oss med andre. Men vi kan bli bedre. Det viktigste integreringsarbeidet, utover det å være i arbeid eller på skole, er det som skjer på fritiden. I naboskapet, i idrettslaget eller i fritidsklubben og i fagforeningen. Altså i de små fellesskapene. Her lærer våre nye landsmenn våre skikker og vår kultur. Blant annet at vi også stiller krav til folk. Integrering er en to-veis prosess. Også vi skal lære av våre nye landsmenn.

På denne måten bygger vi det nye Norge.

Dagen i dag gir vi en ekstra oppmerksomhet til situasjonen i Midtøsten. Det er 50 år siden Israel okkuperte Palestina. Det er uten tvil den palestinske befolkning som har lidd mest og som lider mest i dag. Det er bare en løsning på denne konflikten. To stater som lever side om side i fredelig sameksistens. Palestinerne må nå få sin frihet.

Til slutt.

Valget 11. september handler om hva slags Norge vi vil ha. Som jeg ha vært inne på er det mange saker skiller både veier og verdier. Derfor er valget et veivalg. Og et verdivalg. Det bli et spennende valg her i Østfold. Mulighetene for å vinne flere mandater som grunnlag for et regjeringsskifte er der. Men da må vi gjøre jobben vår. Få folk til å stemme. Vi vet nemlig at det er langt flere som deler våre verdier enn de som stemmer på oss.

Lykke til med valgkamp og valget til høsten. Og lykke til med resten av 1.mai dagen.